
Text rozhodnutia
Súd: Krajský súd Trnava Spisová značka: 48Sa/5/2020 Identifikačné číslo súdneho spisu: 2020200066 Dátum vydania rozhodnutia: 21. 05. 2020 Meno a priezvisko sudcu, VSÚ: JUDr. Anita Filová ECLI: ECLI:SK:KSTT:2020:2020200066.1 Uznesenie Krajský súd v Trnave ako súd správny, sudkyňou JUDr. Anitou Filovou, v právnej veci žalobcu V. Z., nar. XX.XX.XXXX, bytom T. V. P. XXXX/XX, XXX XX F., proti žalovanému Okresný úrad Galanta, odbor starostlivosti o životné prostredie, so sídlom Nová Doba 1408/31, 924 36 Galanta o preskúmanie zákonnosti rozhodnutia žalovaného číslo OU-GA-OSZP-2019/016370/Okr zo dňa 23.12.2019, o návrhu žalobcu na priznanie odkladného účinku správnej žalobe, t a k t o r o z h o d o l : Správny súd p r i z n á v a žalobe odkladný účinok, a to až do právoplatného rozhodnutia správneho súdu vo veci samej vedenej na správnom súde pod sp. zn. 48Sa/5/2020. o d ô v o d n e n i e : 1. Žalobou zo dňa 11.03.2020, doručenou tunajšiemu správnemu súdu dňa 16.03.2020, sa žalobca domáha preskúmania zákonnosti rozhodnutia žalovaného č. OU-GA-OSZP-2019/016370/Okr zo dňa 23.12.2019, ktorým tento postupom podľa ustanovenia § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov napadnuté prvostupňové rozhodnutie mesta Sereď č. 1387/2019, OŽP 26487/2019 zo dňa 28.08. 2019 potvrdil a odvolanie žalobcu zamietol. Uvedeným rozhodnutím mesta Sereď podľa § 47 ods. 3 v spojení s § 47ods. 1 písm. a) a b) zákona č. 7/2010 Z. z. o ochrane pred povodňami v znení neskorších predpisov uložil žalobcovi pokutu vo výške 800,- Eur (osemsto eur) a povinnosť odstrániť z miesta zariadenie - náves a všetky materiály a predmety, ktoré môžu zhoršiť odtok povrchových vôd, chod ľadov alebo kvalitu vody alebo by mohla počas povodne odplaviť. 2. Žalobca v správnej žalobe požiadal o priznanie odkladného účinku, a to najmä z dôvodu, že vydaním a doručením rozhodnutia sa stalo právoplatným a vykonateľným i rozhodnutie mesta Sereď pod 1387/2019, OŽP 26487/2019 zo dňa 28.08.2019, v zmysle ktorého má žalobca uhradiť pokutu vo výške 800,-EUR( slovom osemsto eur), ako i vzhľadom na to, že ide o sumu, ktorá by pri okamžitom výkone predstavovala pre žalobcu okamžitú stratu približne jedného jeho mesačného príjmu, čo by znamenalo, že by nemal dostatok finančných prostriedkov na živobytie minimálne počas jedného kalendárneho mesiaca a dostal by sa do omeškania s platením úhrad za nájomné, energie, ktoré je povinný uhrádzať každomesačne v súvislosti s užívaním svojho bytu, teda by bol v stave platobnej neschopnosti, ktorý by mu privodil ďalšie komplikácie( penále, hrozba sankčných úrokov od správcu bytu, odpojenie dodávateľmi od energie...). 3. Žalovaný sa k návrhu žalobcu na priznanie odkladného účinku správnej žalobe vo vyjadrení k žalobe zo dňa 04.05.2020 nevyjadril. 4. Podľa § 185 písm. a) zákona č. 162/2015 Z. z. Správny súdny poriadok v znení neskorších predpisov (ďalej len „SSP“), správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. 5. Podľa § 186 ods. 1 a ods. 2 SSP, nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy (1). Odkladný účinok zaniká právoplatnosťou rozhodnutia správneho súdu vo veci samej (2). 6. Podľa § 187 ods. 3 SSP, o návrhu žalobcu podľa § 185 rozhodne správny súd do 30 dní od doručenia vyjadrenia žalovaného k tomuto návrhu, prípadne administratívnych spisov, ak bol návrh podaný súčasne so správnou žalobou. 7. Podľa § 149 ods. 2 SSP, písomné vyhotovenie uznesenia, ktorým sa nerozhodlo vo veci samej, môže obsahovať iba stručné odôvodnenie. 8. Odkladný účinok správnej žaloby upravený v ustanoveniach § 184 až § 189 SSP predstavuje jeden z právnych inštitútov správneho súdneho konania, ktoré majú zabezpečiť efektívnu ochranu zo strany súdu, tak aby jeho rozhodnutie mohlo byť nielen formálnym, ale i materiálnym prostriedkom ochrany práv a právom chránených záujmov úspešného žalobcu. Podstatou odkladného účinku je zabezpečenie takého stavu, pri ktorom by správnym súdom preskúmavané rozhodnutie alebo opatrenie orgánu verejnej správy nevyvolávali žiadne právne účinky vrátane takých, ktoré by ich zrealizovaním boli považované za skonzumované. Z povahy veci je tak nesporné, že odkladný účinok má zabezpečiť materiálnu ochranu právam a oprávneným záujmom úspešného žalobcu tak, aby tento nebol dotknutý po zrušení žalobou napadnutého rozhodnutia alebo opatrenia orgánu verejnej správy žiadnymi ich účinkami alebo následkami. Odkladný účinok správnej žaloby má predbežný, zabezpečovací a dočasný charakter a predstavuje určitý ekvivalent neodkladných a zabezpečovacích opatrení v civilnom sporovom konaní a neodkladných a iných opatrení v civilnom mimosporovom konaní. Oproti týmto opatreniam podstatou odkladného účinku je „zmrazenie“ právnych následkov už existujúceho, resp. platného a právoplatného rozhodnutia alebo opatrenia orgánu verejnej správy. Dôvodmi priznania odkladného účinku vymedzenými v § 185 písm. a) SSP je hrozba závažnej ujmy spojená s okamžitým výkonom alebo inými následkami napadnutého rozhodnutia orgánu verejnej správy. Dôvodom priznania odkladného účinku správnej žalobe je len hrozba, teda nevyžaduje sa aj naplnenie príslušného následku, ktorým môže byť závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok. Hrozba uvedených následkov musí byť pritom tiež spojená buď s okamžitým (nestačí v budúcnosti možným) výkonom správnou žalobou napadnutého rozhodnutia alebo opatrenia orgánu verejnej správy, alebo jeho inými právnymi následkami. (I. ÚS 53/2018) 9. Rozhodnutie o priznaní odkladného účinku správnej žalobe je výnimočným rozhodnutím, ktorým sa prelamujú právne účinky právoplatného rozhodnutia orgánu verejnej správy. Procesným predpokladom rozhodnutia o priznaní odkladného účinku správnej žalobe je návrh účastníka, z ktorého musí vyplývať, že okamžitým výkonom alebo inými právnymi následkami napadnutého rozhodnutia orgánu verejnej správy by hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku by nebolo v rozpore s verejným záujmom, resp. ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku by nebolo v rozpore so záujmom Európskej únie. 10. Správny súd na základe dôvodov uvedených v žalobcom podanom návrhu na priznanie odkladného účinku správnej žalobe dospel k záveru, že v danom prípade sú splnené podmienky pre priznanie odkladného účinku správnej žalobe v zmysle ustanovenia § 185 písm. a) SSP, nakoľko rozhodnutie žalovaného, ktorým potvrdil rozhodnutie mesta Sereď, možno bez ďalšieho považovať za rozhodnutie, okamžitým výkonom ktorého by žalobcovi hrozila závažná ujma súvisiaca s výškou vymáhanej sumy, ktorá by pre žalobcu mohla mať likvidačný charakter siahajúci vo svojich dôsledkoch až k platobnej neschopnosti žalobcu. Ide o hrozbu značnej finančnej škody, pričom takáto hrozba je jedným z dôvodov predpokladaných procesným predpisom pre priznanie odkladného účinku správnej žalobe, preto správny súd návrhu žalobcu vyhovel tak, ako je uvedené vo výrokovej časti tohto uznesenia. Poučenie: Proti tomuto rozhodnutiu nie je prípustná kasačná sťažnosť (§ 439 ods. 2 písm. e) SPP).

